Νέα Σμύρνη, 27-9-2020

**ΕΝΗΜΕΡΩΤΙΚΗ ΕΠΙΣΤΟΛΗ**

Προς: κ. Δήμαρχο Νέας Σμύρνης

Κοιν.: κ. Γενικό Γραμματέα Δήμου Νέας Σμύρνης

Τμήμα Παιδείας Δήμου Νέας Σμύρνης

Ενιαία Σχολική Επιτροπή Δήμου Νέας Σμύρνης

κ. Πρόεδρο του Δημοτικού Συμβουλίου

κ.κ. Αντιδημάρχους

κ.κ. Δημοτικούς Συμβούλους

Δ΄ Διεύθυνση Π.Ε. Αθήνας

Σύλλογο Εκπαιδευτικών Π.Ε. Νέας Σμύρνης

Σύλλογο Γονέων και Κηδεμόνων του 7ου Δημοτικού Σχολείου

Ένωση Γονέων και Κηδεμόνων Νέας Σμύρνης

κ.κ. Διευθυντές Δημοτικών Σχολείων Νέας Σμύρνης και

Προϊστάμενες Νηπιαγωγείων Νέας Σμύρνης

Ύστερα από πρόσκληση του Προέδρου της Ενιαίας Σχολικής Επιτροπής του Δήμου Νέας Σμύρνης, κ. Νεκτάριου Σαρδιανού, για συνάντησή του με τους διευθυντές των δημοτικών σχολείων, στις 28-9-2020, ενημερώνω ότι δε δύναμαι να παρευρεθώ σε αυτήν, διότι:

α) Ο κ. Σαρδιανός έχει προβεί σε προσβλητικούς χαρακτηρισμούς για το διευθυντή και το σύνολο των εκπαιδευτικών του σχολείου αλλά και γονέων και κηδεμόνων, στα μέσα κοινωνικής δικτύωσης (fb). Χαρακτηρισμοί, όπως «αστροπελέκι, φτωχοί στο μυαλό, καθίστε στα θρανία με τα παιδιά σας να μάθετε να διαβάζετε εγκυκλίους», δε λέγονται από γονέα, επιστήμονα, δημοτικό σύμβουλο και Πρόεδρο Σχολικής Επιτροπής ούτε αρμόζουν σε ανθρώπους και μάλιστα εκπαιδευτικούς των παιδιών του. Σε ανθρώπους που μοχθούν επί σειρά ετών να υπηρετούν τη δημόσια εκπαίδευση μέσα από δύσκολες συνθήκες, μεγάλες αντιξοότητες, όπως αυτές έχουν διαμορφωθεί το τελευταίο διάστημα.

β) Ο κ. Σαρδιανός έχει προβεί σε αναφορά εναντίον μου στη Δ΄ Διεύθυνση Πρωτοβάθμιας Εκπαίδευσης, επικαλούμενος ανυπόστατα και ψευδή γεγονότα, χωρίς προηγούμενα να μιλήσει με τη σχολική κοινότητα, - σύλλογο γονέων και κηδεμόνων, εκπαιδευτικούς, διευθυντή, ως όφειλε, ως γονέας αλλά και Πρόεδρος της Ενιαίας Σχολικής Επιτροπής! Αντί, να είναι δίπλα μας για την καλύτερη επίλυση των καθημερινών θεμάτων των σχολείων, προσθέτει, χωρίς λόγο, ένα ακόμη πρόβλημα στη συγκεκριμένη σχολική μονάδα.

Κύριε Δήμαρχε, ως εκπαιδευτικός γνωρίζετε καλύτερα από τον καθένα τον ευαίσθητο χώρο της εκπαίδευσης γι’ αυτό και σας παρακαλώ να προβείτε άμεσα στις απαραίτητες ενέργειες για να μπορέσουμε, όλοι μαζί να υπηρετήσουμε τα σχολεία της πόλης μας δίνοντας, όπως γνωρίζετε όλα αυτά τα χρόνια και την τελευταία ικμάδα των δυνάμεών μας ξεπερνώντας πολλές φορές τα ανθρώπινα όρια.

Με εκτίμηση

Ο Διευθυντής του 7ου Δημοτικού Σχολείου

Γεώργιος Τ. Γουρναρόπουλος